Mmelaelwa ga ipona molato
Monna yo o tlholegang kwa Hunhukwe mo kgotlaneng ya Ganare kwa kgaolong ya Kgalagadi Bokone ga aa ipona molato mo tshekong ya bogodu jwa leruo. Mmelaelwa, Rre Justice Mokgothu, wa dingwaga tse di masome mane le bosupa, yo o tumileng thata ka leina la ‘Buru’, o ne a itshupile fa pele ga lekgotla la Setswana kwa Ghanzi Lwetse a tlhola gatlhano go arabela molato o le mongwe wa bogodu jwa leruo. Go ya ka dintlha tsa kgang, mmelaelwa o ne a tshuba kgongwana e tuba, a bo a senya le letshwao la yone kwa Kacgae, a dira jalo ka maikaelo a go e amoga mong wa yone. Mosekisi Inspector Ramokowe Phalaagae a re ba bosekisi ba tlaa bitsa basupi ba le bane go rurifatsa kgetse ya bone. Mothusa Kgosi ya Ghanzi, Mme Annah Rankho, yo kgetsi e e leng fa pele ga gagwe, o gakolotse mmelaelwa go tla ka basupi ba gagwe, fa ba le teng. Tsheko e tlaa tswelela kgwedi eno e le lesome le borataro.